Papersnake/gushiwen huggingface dataset:
为郭总戎题长江万里图
沈周（明代）

元戎大开宝绘堂，紫锦荐几霞幅张。手披牛腰之甲卷，水墨迤𨓦踪微茫。

我从鱼凫吊往古，灌口玉垒烟苍凉。青城雪山蔽亏处，导江之岷不可望。

三水合流锦官当，三娥九顶递接翠，楼观缥缈天中央。

渝涪城高宛相峙，嘉陵跳江吹枕傍，阵迹齿齿石作行。

风云惨澹开瞿唐，黄牛滟滪难舟航。青天仰漏一线光，峡穷江广见汉阳，黄鹤赤壁相低昂。

庐山五老天下观，顺流渐见迎风樯。大姑小姑交妩媚，何年争嫁彭家郎。

三山九华连建康，南都宫阙何煌煌。大明定鼎龙虎合，万古巩固皇图昌。

真州润州列两厢，金焦嶪巀当喉吭。直吞天派纳海口，有若万邦来会王。

座中指点皆历历，鲛绡数丈万里长。老夫困顿今白首，欲往游之无裹粮。

徒然感嘅在牖下，捕影捉风消热肠。心摇摇兮怅徬徨，佩有兰兮袭瑶芳。

江兮汉兮不可度，望美人兮天一方。少陵东坡二豪者，风流在在留文章。

英雄割据未暇论，卧龙独数人中彊。元戎元戎将之良，此卷兼与韬钤藏。

南征西伐或有事，按图索程犹取囊。非惟供玩托深旨，居安虑危心不忘，呜呼居安虑危心不忘。
真如靖老请赞
释妙伦（宋代）

夜叉心，菩萨面。动则云翻大野鬼悉惧闻，静则练绕长溪人皆喜见。

有一道迷魂咒，三千里外学念者也灵验。
三效欧阳体次苏子瞻韵
刘榛（清代）

天女剪花不剪叶，散作人间一夜雪。无枝无蒂故斜横，欲前欲却嗟清绝。

老屋疏棂偏觅寻，回峰断岭随曲折。狮子座成儿手皴，鹧鸪斑到客裘灭。

怒发土囊扫不开，浓垂天幕谁忽掣。三战贾勇历赤拳，十觞薄醉晕红缬。

令申纵不自昔悬，妆缀原非士所屑。世上营营同此看，才有旋无只一瞥。

深积妙化别堪思，拘方泥象又何说。一卷相映不畏寒，我胸长有凉如铁。
再送汪山人兼寄余督学君房六绝句 其一
胡应麟（明代）

玉舄双飞大海晴，河梁斜日断云平。凉秋试蹑青莲蹻，一问黄冠到四明。
生公讲台
施枢（宋代）

千人凑座雨天花，片石虽顽识当家。
万境俱空非有相，漫留尘迹与人夸。
溪岩杂咏 其三
清珙（元代）

山厨修午供，泉白似银浆。羹熟笋鞭烂，饭炊粳米香。

油煎青顶蕈，醋煮紫芽姜。百味皆难及，何须说上方。
西竺寺
张诩（明代）

路入碧山岑，松篁夹道阴。红尘开宝刹，城市有山林。

日出袈裟静，风传梵呗深。偶来随喜处，瓶水照禅心。
点绛唇·恰破黄昏
刘秉忠（元代）

恰破黄昏，一湾新月稍稍共。玉溪流汞。时有香浮动。别后清风，馥郁添多种。如相送。未忘珍重。已入幽人梦。
望江南 晚思
沈谦（清代）

天已晚，还自怕登楼。山底淡云轻似梦，灯前寒雨细如愁。

人问嫌抬头。
秋日登吴公台上寺远眺
刘长卿（唐代）

古台摇落后，秋日望乡心。(秋日 一作：秋入)
野寺来人少，云峰隔水深。
夕阳依旧垒，寒磬满空林。
惆怅南朝事，长江独至今。
带马行·既要修持心不晓
王哲（金朝）

既要修持心不晓。这火院须先跳。猛把家缘都不要。元初一点，认来真所，做个惺惺了。欲要妻男固处妙。且只在红尘罩。节色微财应事俏。慈悲广施作均乎也，决定分分晓。
适意二首
白居易（唐代）

十年为旅客，常有饥寒愁。三年作谏官，复多尸素羞。

有酒不暇饮，有山不得游。岂无平生志，拘牵不自由。

一朝归渭上，泛如不系舟。置心世事外，无喜亦无忧。

终日一蔬食，终年一布裘。寒来弥懒放，数日一梳头。

朝睡足始起，夜酌醉即休。人心不过适，适外复何求。

早岁从旅游，颇谙时俗意。中年忝班列，备见朝廷事。

作客诚已难，为臣尤不易。况余方且介，举动多忤累。

直道速我尤，诡遇非吾志。胸中十年内，消尽浩然气。

自从返田亩，顿觉无忧愧。蟠木用难施，浮云心易遂。

悠悠身与世，从此两相弃。
忆姊
德容（清代）

姊妹花开种绣房，徐娘空复字秦郎。愧从四女祠前过，膝下而今少一行。
偈颂三十四首 其十二
释如净（宋代）

春风轻，春日晴。柳眼青，黄莺鸣。郁郁葱葱生瑞气，世上老人天上星。

释迦赞叹，弥勒證明，蟠桃仙果笑中呈。林下衲僧将何酬献，手中千古一枝藤。
题应天寺
齐廓（宋代）

宝势耸如飞，檐牙照锦翚。路盘危磴出，僧触断云归。

万井分尘界，千岩在目围。浮生枉多事，到此合忘机。
庚申元日口号
陆游（宋代）

黄絁五丈裁衫稳，黑黍三升作饭香。
造物要教无愧怍，一身温饱出耕桑。
别席中兵诗
朱超（南北朝）

数年共栖息，一旦各联翩。莫论行近远，终是隔山川。

长波漫不极，高岫郁相连。急风乱还鸟，轻寒静暮蝉。

扁舟已入浪，孤帆渐逼天。停车对空渚，怅望转依然。
荅丁凤仪仍次来韵
童轩（明代）

一官多病故交疏，远道劳君问起居。敝帚千金空自许，短檠二尺竟谁如。

颇因吟苦嫌诗债，长愧时清乏谏书。郭隗台前重回首，数行春树正愁予。
酬黄从事怀旧见寄
罗隐（唐代）

旧游不合到心中，把得君诗意亦同。水馆酒阑清夜月，

香街人亦白杨风。长绳系日虽难绊，辨口谈天不易穷。

世事自随蓬转在，思量何处是飞蓬。
秋词
陆游（宋代）

八月暑退凉风生，家家场中打稻声。
穗多粒饱三倍熟，车轴压折人肩赬。
常年县符闹如雨，道上即今无吏行。
乡闾老稚迭歌舞，灶釜日餐猪羊烹。
赠护国昌老
洪适（宋代）

缓辔到禅扃，高谈得细听。茗花泛轻碗，烟篆度虚棂。

门外云千片，轩中水一瓶。我来无好语，留此待丹青。
上丞相寿
戴栩（宋代）

玉麒麟表中兴瑞，江左风流乍韶濩。
我朝宰相越王家，身为中兴开瑞数。
去年宝献扑鹿花，春风端门散恩华。
丛丛万额扣香穗，祝公寿福逾堤沙。
披舆地图上意肯，黄河不浑青海静。
经纶有道鼎年多，惠利无边壶昼永。
冠蝉衣衮真天人，却笑凌烟色易陈。
调娱乾坤入掌握，餐茹沆瀣长精神。
炉冶小儒蓬室底，倏忆宝从元佑起。
元佑堂堂森钜公，亦有文章六君子。
欲赓烝民继周雅，笔欠如聊尔耳。
不然从头颂勋庸，砚蟾应渴西湖水。
佛印元公自京师还作诗赠之
释可遵（宋代）

上国归来路几千，浑身犹带御炉烟。
凤凰山下敲篷咏，惊起山翁白书眠。
圣政纪颂
来鹄（唐代）

三皇不书，五帝不纪。有圣有神，风销日已。何教何师，

生来死止。无典无法，顽肩奡比。三皇实作，五帝实治。

成天造地，不昏不圯。言得非排，文得圣齿。表表如见者，

莫若乎史。是知朴绳休结，正简斯若。君诰臣箴，

觚编毫络。前书后经，规善鉴恶。国之大章，如何寝略。

呜呼！贞观多吁，永徽多俞。廷日发论，殿日发谟。

牙孽不作，鸟鼠不除。论出不盖，谟行不纡。楹然史臣，

蛇然史裾。瞠瞠而视，逶逶而窭。翘笔当面，决防纳污。

不梏尔智，不息我愚。执言直注，史文直敷。

故得粲粲朝典，落落廷謇。圣牍既多，尧风不浅。

颂编坦轴，君出臣显。若俨见旒，若俯见冕。无闲殿旷廷，

无尸安素宴。三皇不亡，五帝不翦。太宗得之，史焉斯展。

暨乎后相图身，天子专问。我独以言，史不得近。

丘明见嫌，倚相在摈。秉笔如今，随班不进。班退史归，

惘然畴依。奏问莫睹，嘉谟固稀。取彼诰命，禄为国肥。

炯哉时皇，言必成章。德宣五帝，道奥三皇。如何翌臣，

嚵肉嗜fI.觜距磨抉，楅衡拘长。控截僚位，占护阳光。

垣私藩已，远史廋唐。俾德音嘉访，默缩暗亡。咽典噤法，

盖圣笼昌。曷以致此，史文不张。后必非笑，将来否臧。

谓乎殿空扆逸，朝懵廷荒。不知奸蔽，文失汪洋。

有贞观业，有永徽纲。亦匿匪见，亦寝匪彰。赖有后臣，

斯言不佞。伊尹真心，太甲须圣。事既可书，史何不命。

乃具前欺，大陈不敬。曰逐史之喻，请以物并。

且十夫树杨，一夫欲竞。栽既未牢，摒岂能盛！帝业似栽，

逐史似摒。穆宗怃然，若疚若bM.昔何臣斯，隐我祖正。

不传亲问，不写密诤。孰示来朝，以光神政。

由是天呼震吸，征奔召急。史题笔来，叱廷而入。

端耳抗目，不撝不挹。獬豸侧头，螭虬摆湿。握管绝怡，

当殿而立。君也尽问，臣也倒诚。磊磊其事，镗镗其声。

大何不显，细何不明。语未绝绪，史已录成。谓之何书，

以政纪名。伊纪清芳，可昭典坟。古师官鸟，昔圣官云。

方之我后，录里书分。录有君法，书有君文。君法君文，

在圣政纪云。殿无闲时，廷无旷日。云诹波访，倦编刓笔。

君劬臣劳，上讨下述。惟勤惟明，在圣政纪出。至德何比，

至教焉如？孰窥孰测，外夷内储。谓君有道乎，臣有谟欤？

有道有谟，在圣政纪书。一体列秩，同力翼戴。祈福去邪，

绝防无碍。国章可披，唐文可爱。善咨不偷，嘉论不盖。

不偷不盖，在圣政纪载。谅夫！总斯不朽，可悬魏阙。

愚得是言，非讪非伐。实谓医臣浑沌，开君日月。

妖物雰死，天文光发。惟我之有颂兮，奚斯跃而董狐蹶。
春晴
葛远（清代）

小阁帘高卷，时还鹊噪晴。春花争灿烂，池水最澄清。

燕啄香泥争，蜂驮翠絮轻。倚窗收绣谱，扫几设棋枰。

听野农歌接，看山画本成。分题诗未就，催卷有新莺。
过临平
高翥（宋代）

征帆一似白鸥轻，起揭船篷看晓晴。
梅子着花霜奈岸，自披风帽过临平。
重阳后绝句五首
方回（元代）

昨朝卯酒醉至酉，不记满斟凡几巡。
莫问担头青蕊菊，且迎座上白衣人。
酹江月（万载龙江眼界）
赵师侠（宋代）

平生奇观，爱登高临远，寻幽选胜。欲上层巅穷望眼，一半崎岖胜径。万瓦鳞鳞，四山簇簇，咫尺疏林映。山川城郭，恍然多少清兴。

残照斜敛余红，横陈平远，一抹轻烟暝。何处飞来双白鹭，点破遥空澄莹。鹤岭云平，龙江波渺，不羡潇湘咏。襟怀舒旷，曲栏倚了还凭。
角招 雨后凉甚，灯下读《兰当词》，漫赋
樊增祥（清代）

了无暑。南来几、梅风吹霁虹雨。博山烟一缕。轻度魫窗，萦带芳树。

罗衣楚楚。添半臂、泥金刚彀。玉簟龙鳞似水，仗六曲画屏风，把新寒防护。

分付。兰缸麝炷。蔷薇盥手，重展金黁谱。画兰吴下女，转作词人，隔烟低语。

凉花泫露。问笙鹤、瑶天归否。泪烛红深几许。浑不似、绿桐阴，横琴处。
题族叔润屋先生鹊图
罗伦（明代）

昨夜下天河，南飞路几多。归来无一语，无奈月明何。
客怀
黄庚（元代）

年年春暮客天涯，愁见东风飏柳花。
自叹身如梁上燕，营巢长傍别人家。
减字木兰花（留贾耘老）
毛滂（宋代）

曾教风月。催促花边烟棹发。不管花开。月白风清始肯来。

既来且住。风月闲寻秋好处。收取凄清。暖日阑干助梦吟。耘老梦中尝作诗。
宿徐元达小楼
杨万里（宋代）

楼迥眠曾著，秋寒夜更加。
市声先晓动，窗月傍人斜。
役役名和利，憧憧马又车。
如何泉石耳，禁得许谊哗？
九日小园独谣赠门下武相公
李吉甫（唐代）

小园休沐暇，暂与故山期。树杪悬丹枣，苔阴落紫梨。

舞丛新菊遍，绕格古藤垂。受露红兰晚，迎霜白薤肥。

上公留凤沼，冠剑侍清祠。应念端居者，长惭补衮诗。
余去岁游襄城之高阳山逮今复来视壁间所识适当去年之游日作诗记之
韩维（宋代）

曾访禅林翠霭间，再游时序已循环。自怜不是风尘客，独喜年年来看山。
诗三首
严中和（宋代）

山中道人不裹巾，一片石床生绿鳞。
昨夜瓦瓶冰冻破，梅花无水自精神。
南阳诸僚和留别诗再和二首 其一
葛胜仲（宋代）

王事勤劳得少休，全家喜复入汀洲。懒于荣路占淹速，尚有浮汀任去留。

名誉未须惊谷口，功名终亦困壶头。归栖拟种千竿竹，便与题为潇洒侯。
自瀛德趋东昌道中杂言八首 其四
蔡文范（明代）

碣石衔天府，清漳解北流。星槎天上使，萧鼓驿边舟。

岸柳纡行旆，州兵护彩旒。还闻元夕近，灯样自南州。
范景仁席中赋莆萄
梅尧臣（宋代）

朱盘何累累，紫乳封霜厚。
今为马谷繁，昔酿梁州酒。
乃知西土珍，汉使传应久。
杂曲歌辞。太和第二
佚名（唐代）

国鸟尚含天乐转，寒风犹带御衣香。

为报碧潭明月夜，会须留赏待君王。
咏史下·关羽四首
陈普（宋代）

巴山汉水本兴刘，诸葛才华备赞留。
但得关髯师广武，北州韩信在南州。
偈颂四首
释了朴（宋代）

洞山麻三斤，赵州庭前柏。
滞货卖不行，未免著润色。
五彩画牛头，便道是极则。
七宝络象身，此个更奇物。
燕居十六首
彭龟年（宋代）

多贪缘纵欲，多欲必伤生。
来日应难料，空留不善名。
范蜀公挽诗
李廌（宋代）

荆舒昔未惩，抗疏誓身争。
卫鞅虽难屈，桑羊屡请烹。
危言知不用，脱屣谢浮荣。
岂恋三台近，全无万世清。
远招十五叠 其十
顾璘（明代）

歌十叠兮君有亲，胸蟠藻绣含真淳。七十狂歌颜美好，禄米顿真忧其贫。

愿君亟归在左右，庇护杖履延长春。玉山有禾瑶水液，何为默致资元神，魂兮归来孝且仁。
题敦煌县署七年四至之堂
苏履吉（清代）

七年四至此名堂，坐对斯民信悚煌。不改书生真面目，犹怀慈悚旧心肠。

儿童渐忘春增长，父老相看岁健康。愧我去来踪靡定，漫言五载报循良。
送吴主簿之官
韩淲（宋代）

上饶有路达松阳，江浙邻封只异乡。几载玉峰超雾重，一朝苍岭惠云长。

决科意气能相过，随世功名合自彊。高士不为何太甚，且稽丝粟恐民伤。
送颜楫楫同年水部澄之之子也 其一
王鏊（明代）

当年同看杏园花，聚散升沉事可嗟。之子此来知有意，年家情分是通家。
句
赵必瞻（宋代）

生平许国惭无补，化作东风扫虏尘。
法弘寺建新城时关地有僧涅槃龛中其形如生即寺僧也
黎民表（明代）

浩劫知何代，长林过客迷。不知今壁垒，犹是昔招提。

定里人长寂，花间鸟自啼。醉来惟荷锸，岐路任东西。
同黄幼章舍弟惟和惟仁集苏给事宅
黎民表（明代）

岳色风烟望转赊，秋光偏在拾遗家。何人渴倚金茎露，此地霜遗玉蕊花。

枫叶乱飞江浦暗，雁行遥入楚天斜。东山杖履能来往，应拟尊前醉孟嘉。
和乐道再以诗见寄
司马光（宋代）

谏垣簪笔接英游，今日华颠昔日尤。
邂逅升沉皆是命，逍遥出处本无愁。
衡门不羡金门贵，藿食焉知肉食谋。
溟海榆枋各安分，蓬莱未必胜嵩丘。
游花市示之珍
文彦博（宋代）

去年春夜游花市，今日重来事宛然。列肆千灯争闪烁，长廊万蕊斗鲜妍。

交驰翠幰新罗绮，迎献芳樽细管弦。人道洛阳为乐国，醉归恍若梦钧天。
早发烟渚
徐问（明代）

雨色江头树，青烟夹路长。远村迥寂寞，白鸟去微茫。

楚客归何日，春江正可航。即思云峤句，心折不成章。
走马引
李贺（唐代）

我有辞乡剑，玉锋堪截云。
襄阳走马客，意气自生春。
朝嫌剑光静，暮嫌剑花冷。
能持剑向人，不解持照身。
江一望永思陵
曾丰（宋代）

臣生差晚十余年，八彩尧眉仅一瞻。
凤出未能前附翼，龙归不及上攀髯。
山头铸鼎炉长冷，湖上号弓泪满沾。
漠漠谷林无认处，城阳烟与草相黏。
简斯远兄
赵蕃（宋代）

已办入城府，尚留缘雨阴。
相期著屐过，空想掉头吟。
子故因贫出，余宁叹老侵。
鵷鸾满台阁，麋鹿自山林。
诗挽史魏公
释宝昙（宋代）

一语回天力，终年困五丁。
时方相司马，吾不愧玄龄。
递奏逾金石，斯文粲日星。
幡然霖雨手，犹带御炉馨。
江口送璧上人二绝 其一
吕本中（宋代）

小雨浮江霜送秋，晓山晴绕读书楼。道人不作当时面，万里一帆随白鸥。
愿月得雨兼旬秋旸人望已切再和前韵
陈普（宋代）

得意如心即胜游，不妨对雨作遨头。
穷櫩岂暇贤明月，举室寒衾喜有秋。
九日次献花铺
孙觌（宋代）

古路三叉口，青裙两髻丫。更无陶令菊，空想卫公花。

破屋堆黄叶，清江缭白沙。殷勤邀一醉，蜑酒压梨楂。
句
韦青（唐代）

三代掌纶诰，一身能唱歌。
今秋行
方回（元代）

八月十五夜赏月，楼台丝管沸金穴。
百万珠帘卷嫩凉，茉莉花金木犀发。
八月十八日观潮，幕帟粉黛迎兰桡。
雪山沃天雷动地，出没工旗争锦标。
此是钱塘旧风俗，骄贵小儿生华屋。
四时有春无秋风，常知歌笑不识哭。
一年不似一年秋，渐衰渐老成白头。
去年之秋尚云乐，今年之秋何其愁。
中户田租三万石，水潦不容收一粒。
况从兵乱窘避地，白璧黄金俱丧失。
前朝后市旧富人，半作道傍蓝缕身。
委巷小民或绝食，粥卖伉俪捐僮侲。
一切时节不复讲，履长贺岁犹卤莽。
淫雨连旬未必晴，潮何人观月谁赏。
月缺月圆宵复宵，潮落潮生朝又朝。
事与承平不异处，唯有南来秋雁飘。
和人子夜四时歌
李复（宋代）

萧萧庭下柳，曾学舞腰支。
秋风吹暮夜，半落小蛾眉。
人生自无定，空歎叶辞枝。
小诗为张漕寿
陈傅良（宋代）

皇华散作九州春，老稚□□夹道陈。韩子莫愁今夕雨，甫侯元是此山神。

我虽载酒□□算，孰与将诗附不泯。他日中兴编小雅，若论孝友更谁人。
朝日
郭印（宋代）

鸡号出郊坰，残月犹未没。
东方迤逦明，林表上初日。
团圆状车盖，光射半天赤。
我时决两眦，喜极还叹息。
迩来天令乖，宇宙秋霖积。
阴霾翳扶桑，不放翔阳逸。
行者厌泥涂，耕者忧稼穑。
官卑何所为，坐视空戚戚。
金乌忽飞晓，光曜宛如昔。
须臾一镜升，烟雾眇无迹。
八绂顿清明，万象趋烜赫。
人情绝愁叹，熙熙遍阡陌。
无端南山云，尚恐复蒸郁。
安得大力士，长挽羲和出。
夜读王承家县丞诗编
楼钥（宋代）

向来深夜快挥犀，不听清谈又许时。
净洗昏眸争呼烛，为君读尽一编诗。
帅节留先生两年粤服氓獠安之一日疏十宜欲袖
陈元晋（宋代）

手疏宜归十，心知昨梦非。
鸿冥空费弋，鸥舞早知机。
风急推潮落，云闲剩雨归。
攀辕多少泪，海岩湿斜晖。
时宰生日诗三十绝 其十六
周紫芝（宋代）

大事因缘意未深，知公济物自初心。聊将石室岩前雨，来作商家旱岁霖。
淮西席上醉歌
卢群（唐代）

祥瑞不在凤凰麒麟，太平须得边将忠臣。卫霍真诚奉主，貔虎十万一身。

江河潜注息浪，蛮貊款塞无尘。但得百寮师长肝胆，不用三军罗绮金银。
金陵上王焕卿提刑
汪梦斗（宋代）

英荡观风下帝旁，六条察吏立台霜。中原自古闻王猛，一道而今有范滂。

园馆日和归燕乐，江城春透露桃香。公馀无限离骚兴，故许吟人拜下床。
寄睦之
葛立方（宋代）

室如悬磬众推贤。蓍草占来命尚邅。
不耐扊扅愁妇室，且歌欸尚上渔船。
杀青聊卒檀溪业，破白难耕好畴田。
外日同归鞯尚暖，依然清梦绕苕川。
张工部挽词
楼钥（宋代）

忠简传清白，家声属弟昆。惟公殿诸老，积善见多孙。

两桂昌书种，双椿蔼庆门。寿终无可憾，况有典刑存。
横江
释绍昙（宋代）

素练翻花浪拍堤，声前声后截流机。
清波路险无人透，芦苇风生白鸟飞。
嘲梅未开
陆游（宋代）

梅蕊如红稻，中藏无尽香。
何时来鼻境？更待几番霜。
挽包颙叟
陈傅良（宋代）

樵牧常事席，篇觞早策功。
有怀随事见，不耻与人同。
我故奇诸子，年来识此翁。
待看稽古力，乔木已悲风。
西湖冰合忽见小舟
曾由基（宋代）

四望黯同云，平湖堕银汉。
一叶柳边来，应是寒澌泮。
弦歌堂
王洋（宋代）

曹务日以浑，令君心自清。
散彼愁欢气，化作难愉声。
欢愉何所寄，寄此弦歌鸣。
歌如珠累累，弦以桐铿铿。
顾此三尺匣，中有万古情。
大弦含春温，赤甲随勾萌。
小弦羽虽细，一奏壮士惊。
次第徵角招，向日葵心倾。
商以表节义，皎皎秋霜明。
敛之五音全，昭氏无亏成。
鼓之播万物，草木同敷荣。
令君保此器，常得心和平。
知君本抱道，岩壑依云耕。
瓶粟朝不饱。强起从簪缨。
素琴常在御，朝阳鸣箫笙。
萧然古槐下，时乎一再行。
亭午百吏散，永日垂帘旌。
舟车自冲会，我道无将迎。
笔役眩朱墨，恺悌消纷争。
诛求绝敲榜，升合均瓶罂。
和风动千室，暖律鸣嘤嘤。
会令今上饶，乃类古武城。
问君何能尔，但守一守诚。
吾闻古衣吏，惠养先孤恂。
不闻棠阴中，高灯照长檠。
大雅有夷路，小鲜无急烹。
令君实儒素，不肯尊钱兄。
吾心如平田，衎乐物自生。
勿言桐乡陋，子孙传令名。
勿言百里狭，列宿符郎星。
愿君守此志，终始不变更。
岂惟人道顺，可与神理并。
辱君示琬琰，报德匪瑶琼。
他年挟薰风，期君拂天枨。
浦湘曲（为金坛教谕干寿道考满怅词）
蔡士裕（宋代）

功名早。步武青云缭绕。斯文近有成效。绛纱拍拍春风满，香动一池芹藻。

瓜期到。便勇撤皋比，此去应光耀。立登枢要。向红药阶前紫薇阁，管不负年少。
贺兄得节寄诗二首
姜邦佐（宋代）

千年华表插高空，归日呼声彻九重。
城郭人民俨如昨，不应忘却白云峰。
沛公歌
王慎中（明代）

沛公尺剑应金符，指顾便成大丈夫。诛项灭秦若风雨，定都列壤成规模。

横行海内已威加，反过枌榆驻翠华。戎服七年归故里，瑶图六合化为家。

连营缭绕杂帷宫，喧引传观井闬空。争看今日炎精帝，乃是当时隆准公。

始识好施非落魄，谁言亡命有成功。小往大来矜得志，感今怀昔张高会。

拆牲酾酒象川丘，考鼓撞钟震天地。泗亭旧长亲扫除，邑社健儿俯伏拜。

白衣且尽故人欢，黄屋亦知天子贵。非徒宽法涤秦馀，更普殊恩洽里闾。

锡爵分荣千级羡，优施赐复百年除。地转天旋回警跸，沛上父老皆如失。

已戴鸿私振万春，难留龙驭更一日。壮心慷慨悲还喜，大风飞扬帝歌起。

千人齐唱万人和，蜚声翻入彩云里。旭日祁祁照四方，本从旸谷发辉光。

六龙整驾中天去，此地犹能恋太阳。
钱清解舟有感
释绍嵩（宋代）

解缆浙江头，真成汗漫游。
山川元历历，云水自悠悠。
举翮笼水鸟，归心水上鸥。
夕阳谁共感，一雁度南楼。
送吴季野太博移蜀灵泉先至辇
梅尧臣（宋代）

苇箔蚕齐老，桑林叶更生。
楚禽多异响，蜀栈未堪行。
客散岸傍席，马还溪上城。
过都当有问，为语欲岩耕。
游湖
员兴宗（宋代）

湖光无碍雨溟濛，且任兰桡去路通。珍重群仙三日约，忍教春色二分空。

人言羁思鸥前破，天遣清樽我辈同。笑指城闉倦归思，晚晴对起舞雩风。
享文恭太子庙乐章
许孟容（唐代）

觞牢具品，管弦有节。祝道寅恭，神仪昭晰。

桐珪早贵，象辂追设。磬达乐成，降歆丰洁。
登城五首
刘克庄（宋代）

漫费人蒸土，常如物溃堤。
傍疑为息壤，下恐有蟠泥。
瓦官寺
胡宿（宋代）

紫色尝开国，金辉此界绳。火轮经坏劫，雪顶见残僧。

狂薜缘秋壁，深松映晚灯。哀猿不可听，一一在岩藤。
顾寺簿云伯挽章
释居简（宋代）

黄岩二松下，别调听新吟。寻说丑羊去，寄声双鲤沉。

班空华玉笋，弦绝断文琴。宿草春重绿，伤心日更深。
西江月 寿居士
佚名（宋代）

好个马山居士，功名富贵浮云。庵儿侧傍万杉阴。

烟里时横小艇。

律中林钟将半，华堂寿斝频斟。声声齐祝百千龄。

坐看云仍贵盛。
梅花喜神谱·欲开八枝
宋伯仁（宋代）

鸿门罢樽酒，舞剑事还差。
范增徒怒撞，汉业成刘家。
禽言 其四
李之世（明代）

提壶提壶沽美酒，不饮香醪辜负口。钱到有，酒没沽。

胡卢提，提胡卢。
游报恩寺访恩上人
李英（清代）

蹑屧登金地，逢师一语同。此生元似幻，无色不成空。

慧日开灵境，慈云护法宫。未须谈六代，禅藻在江东。
晚泊盱眙
喻坦之（唐代）

广苇夹深流，萧萧到海秋。宿船横月浦，惊鸟绕霜洲。

云湿淮南树，笳清泗水楼。徒悬乡国思，羁迹尚东游。
寄父
王采薇（清代）

疏镫残雨计宵程，贫日偏伤远别情。薄宦十年徒三黜，衰颜千里更孤征。

饥犹励学怜诸弟，弱未酬恩厌此生。一夜趋庭梦言笑，晓窗垂泪听春莺。
投赠延平欧阳崇道弃官归庐陵
张羽（凤举）（明代）

龙津孤月下城初，荒洞长风拂袖馀。闽海去时逢荔子，楚江归日到鲈鱼。

浮荣屣脱二千石，旧业珍藏六一书。犹有𨛦人怀旧德，□□□□□□□。
樊冈雨后瀰望皆平芜绿草无复花矣
薛季宣（宋代）

候客樊冈道，新晴致日佳。万般诗外意，百种梦中花。

蔓绿铺平野，江流袭涨沙。无如石头滑，龙首粲新芽。
和韩仲文西斋閒夜有怀道损舅及予
梅尧臣（宋代）

冬日每苦短，方爱夜漏永。积云寒拥斋，徘徊延月影。

独能怀亲友，出门见参井。是时发清咏，笔若天骥骋。
国宝先生手疾未愈再用韵以赎疏慢之罪
唐桂芳（明代）

先生大笔真燕许，绝学从今得重观。钓掣鳌头犹矍铄，杯除蛇影便轻安。

刘伶可作尊拳惧，石勒翻思毒手难。往事悠悠付千古，煮茶聊沃渴喉乾。
次董太史赠万鹿园总戎之作二首 其二
尹台（明代）

自古名流亦道流，谁当举步隘齐州。淮南旧是神仙住，颍曲曾传凤鸟游。

浚谷芝丛纷长雨，他山桂树早知秋。相期不负丹霞约，未论班生万里侯。
京中即事
王镃（宋代）

笙歌无处不繁华，春在莺莺燕燕家。
谁看少年骑马过，娇红微露隔帘花。
悯农二首·其二
李绅（唐代）

锄禾日当午，汗滴禾下土。
谁知盘中餐，粒粒皆辛苦？
依韵和王景章见寄
苏舜钦（宋代）

岁律峥嵘腊候深，一天风雪卷愁阴。故人默默怀交意，逐客栖栖上国心。

千里相望空盼盻，当年下吏阻追寻。咄嗟谤口闻高谊，披豁羁怀见雅吟。

学道元将禦穷困，浮生何必计升沈。世间机阱知难避，往者图书可自箴。

犹得云山开醉眼，可无俗物挠冲襟。鵩来閒暇何须怪，鬼见揶揄岂易禁。

楚客留情著香草，启期传意入鸣琴。夫君自上丹霄去，莫忘云泉寄好音。
赠许左丞从驾万年宫
卢照邻（唐代）

闻道上之回，诏跸下蓬莱。中枢移北斗，左辖去南台。

黄山闻凤移，清跸侍龙媒。曳日朱旗卷，参云金障开。

朝参五城柳，夕宴柏梁杯。汉畤光如月，秦祠听似雷。

寂寂芸香阁，离思独悠哉。
寄何尉 其二
吴惟信（宋代）

月影亭亭上小窗，烘乾瓦背夜来霜。扁舟欲载青山去，尚恋梅花一阵香。
偈一百二十首 其六十三
释怀深（宋代）

虎穴门前曾宴坐，龙床角畔去谈禅。睹人莫苦生离思，风月从来共一天。
归隐桥新成偶题三绝句书呈同志
朱长文（宋代）

逢人尚欲开松径，送客应休过笔溪。
林下有谁频肯顾，春深好听子规啼。
憩凉月观焦山在望
曹邍（宋代）

凉寻小径坐，心与大江闲。
素月镜秋水，碧云巾暮山。
残蝉移别树，吠犬出幽关。
近对焦仙洞，飞霞不可攀。
至日拜赐
陈杰（宋代）

千官万负讲朝仪，黄繖高张簇仗齐。
清晓山窗频扣首，虬须隆准伴宸奎。
送少卿张学士知洪州
梅尧臣（宋代）

朱旗画舸一百尺，五月长江水拍天。
稳去先应望庐岳，暂来谁复见龙泉。
阁经吏部重为记，山识吴天旧铸钱。
往迹可寻军事少，剩书遗逸附青编。
前缓声歌
王世贞（明代）

天倾西北，一如地之东南。頫仰大造，安得两相兼。

猛兽爪牙一何威，欲搏雉鹜不能奋飞。鲸鱼跋浪雷奔，焉见走陆若人。

王子乔，独身化为鹤，不能挈父母而逍遥。宾客满堂前致辞，愿君福寿与天齐。

情知非真实，且为进金罍。
观易元吉獐猿图歌
秦观（宋代）

参天老木相樛枝，{上山下欺}空怪石衔青漪。
两猿上下一旁挂，两猿熟视苍蛙疑。
萧萧丛竹山风吹，海棠杜宇相因依。
下有两獐从两儿，花餐草囓含春嬉。
艺老笔精湖海推，画意忘形形更奇。
解衣一扫神扶持，他日自见犹嗟咨。
金钱百万酒千鸱，荆南将军欣得之。
老禅豪取橐为垂，白昼掩门初许窥。
房栊炯炯明冬曦，榛丛羽革分豪厘。
残编未终且归读，岁暮有间重借披。
寿主簿
吴申甫（宋代）

武夷之山奇而青，九曲之水秀且清。
山奇水秀佳气萃，孕毓多少名公卿。
世运推来五百岁，岳渎又应一贤生。
相国萧何储大昂，谪仙李白扶长庚。
拍塞家声今几载，云来见此千人英。
年少万卷付一读，胸中霜气秋空横。
骅骝不作伏枥态，梦寐抵掌收功名。
属时绿林肆分扰，邻疆鼎沸无遑宁。
笑看吴钩应嚼齿，折冲不辞鞍马尘。
发轮红腐活饥殍，呻吟变作讴歌声。
勾稽讵足究施设，直须舟楫济通津。
幕府筹功居第一，联翩奏剡飞天庭。
日边消息清夜至，芝泥炳焕皇恩新。
铨闱行脱囊中颍，佩玉鸣珂游帝京。
书云过后两旬及，还是霄躔初度辰。
和气恰随阳气转，台星还并寿星明。
北山底处香风动，湖山里外祥烟轻。
帏罗幙绣玳筵列，歌珠舞翠金壶倾。
未祝修身如成子，未祝庞眉偕钱铿。
但愿登金仍步玉，盐梅商鼎早调羹。
归来武夷溪九曲，幔亭曾孙旋寻盟。
眉寿堂中恣盘礴，摩挲铜狄细推评。
武夷之山比公寿，与公千岁同峥嵘。
九曲之水酿公酒，与公千岁供寿觥。
我亦更办诗千首，一年一首伸贺诚。
汪达可招游臧园次韵
楼钥（宋代）

城下名园称老怀，乳莺飞燕共低徊。
寒梅送腊曾先到，嫩绿留春喜再来。
眼底芳时能几许，楼头衙鼓谩相催。
主人好事不嫌客，素壁挥毫又一回。
次韵陆时可岁暮感怀 其二
陈渊（宋代）

风御泠然几过旬，异乡穷腊作离人。淹留赖有交情重，翻覆从教俗态新。

于世无求心似水，向人多可气如春。也知已造颜原室，不耻人间贱与贫。
归彭城
韩愈（唐代）

天下兵又动，太平竟何时。
訏谟者谁子，无乃失所宜。
前年关中旱，闾井多死饥。
去岁东郡水，生民为流尸。
上天不虚应，祸福各有随。
我欲进短策，无由至彤墀。
刳肝以为纸，沥血以书辞。
上言陈尧舜，下言引龙夔。
言词多感激，文字少葳蕤。
一读已自怪，再寻良自疑。
食芹虽云美，献御固已痴。
缄封在骨髓，耿耿空自奇。
昨者到京城，屡陪高车驰。
周行多俊异，议论无瑕疵。
见待颇异礼，未能去毛皮。
到口不敢吐，徐徐俟其巇。
归来戎马间，惊顾似羁雌。
连日或不语，终朝见相欺。
乘闲辄骑马，茫茫诣空陂。
遇酒即酩酊，君知我为谁。
稽村
宋庆之（宋代）

雪后寒增健，贪幽爱路生。
群儿烧叶坐，一鸟啄冰行。
山色晴犹惨，梅花谢亦荣。
小舆风割面，微醉任敧倾。
钱张平甫折海棠赠之
蔡戡（宋代）

天公作晚晴，得得送行客。
海棠新过雨，染就胭脂色。
醉脸娇未新，啼妆红欲滴。
劝君白玉卮，一醉不足惜。
我生酷爱花，为君须小摘。
后夜月满船，持此伴幽寂。
别江静斋起复如京师
罗洪先（明代）

大云寺里分题日，甘露山中燕语时。岁月二毛君自健，风尘一鹤众谁知。

横经东海专门避，读礼中园赴阙迟。儒术古来多荐达，岂无隆贵重师资。
台山杂吟
元好问（金朝）

颠风作力扫阴霾，白日青天四望开。
好个台山真面目，争教坡老不曾来？
续梅花百咏 其九十四 画红梅
陶德勋（清代）

品高何事妒红裙，丰骨飘飘任醉醺。羡尔画工真手笔，丹霞绘出胜青云。
上俞许二判官
贯休（唐代）

近抛蓑笠者，急善遇休明。未省亲宗伯，焉能识正声。

病容经夏在，岳梦入秋并。无限林中意，今逢许郭倾。
怀方严州
仇远（元代）

八十一年身，栖迟客馆贫。
登门曾有我，铭墓竟何人。
醉梦高楼月，悲歌故国春。
可能函玉骨，归葬练溪滨。
送潮州诸孝廉公车北上 其三
丘逢甲（清代）

魏阙江湖别思赊，出门西笑说京华。八千里路辞乡土，廿四番风羡杏花。

胜友如云新置邸，吉音传电远飞车。南珠亭畔婆娑客，伫待泥金报到家。
北园杂咏
陆游（宋代）

短筇行乐出柴荆，雪意阑珊却变晴。
林际已看春雉起，屋头还听岁猪鸣。
请告杜门大司成张公少宗伯赵公学士余公携觞见枉分韵得桑字
王世贞（明代）

病起闲门日自长，晚云珍树郁苍苍。驺呵并枉乌衣巷，簪盍聊呼白玉堂。

此别孤踪各朝野，只今何事不沧桑。诸贤莫厌飞觞紧，万拆声中满路霜。
春日杂兴十五首 其十
华镇（宋代）

晴春厌密处，驾言出林坰。舍车步蘅皋，缓带遵兰汀。

长林合葱茜，绿阴透虚明。上有迁谷莺，下闻求友声。

风和簧舌稳，薄暮耳犹倾。归辀俯俄景，脩路尚安行。

华铺闭深院，嘉树列前庭。高梧荫绮窗，媚柳拂朱甍。

安得谷中侣，晨昏此飞鸣。
过上村庵二首
赵蕃（宋代）

朵朵艳红蕖，丛丛映碧芦。
秋风见池沼，幽思发江湖。
爱竹宁询主，行山得当图。
弟同仍子侄，我友亦相俱。
十月寒
孔平仲（宋代）

初寒十月终，凛烈若穷冬。阴谷冻猛虎，冰潭僵老龙。

霜威刷六合，雪影暗千峰。孤客坐无火，悲吟听暮钟。
宫词 其五十六
张公庠（宋代）

倦饮情怀春晼晚，宫槐新叶未成阴。和风习习帘帘捲，轻絮翩翩院院深。
潘景升自鄂至郢入樠山社会又从臞僧学禅迫岁乃欲为嵩少之游赋诗以留之
游朴（明代）

汉上过逢眼倍青，沉冥湖海梦初醒。兰台有客和春雪，金马何人识岁星。

曾共渡芦谈舍筏，肯因吹桂叹漂萍。樠山柏叶芳新发，少室花期好暂停。
读《山海经》 其一
陶渊明（魏晋）

孟夏草木长，绕屋树扶疏。
众鸟欣有托，吾亦爱吾庐。
既耕亦已种，时还读我书。
穷巷隔深辙，颇回故人车。
欢言酌春酒，摘我园中蔬。
微雨从东来，好风与之俱。
泛览《周王传》，流观《山海图》。
俯仰终宇宙，不乐复何如。
题浮玉山居图
钱选（宋代）

瞻彼南山岑，白云何翩翩。
下有幽栖人，啸歌乐徂年。
丛石映清泚，嘉木澹芳妍。
日月无终极，陵谷从变迁。
神襟轶寥廓，兴寄挥五弦。
尘彯一以绝，招隐奚足言。
偈一百二十首 其十
释怀深（宋代）

春风扫尽庭前雪，暖日催开枝上花。物物头头皆漏泄，莫教心地乱如麻。
次韵沃梅泉见寄并见和鄙韵 其一
方一夔（宋代）

谩道萍踪日夜浮，自惭迟钝恋菟裘。圣传杯里兰亭帖，婢熟山菟笠泽秋。

有信付将来去燕，无心寄与没浮鸥。去年曾记梅花下，细雨离魂阻胜游。
送陈心简之辽东
王泽宏（清代）

驱车独旅向三韩，九月秋风已渐寒。才道玉门生入稳，谁知铁岭放归难。

长天积雪家何处，绝塞严冰路几盘？鸭绿江深终古恨，南来鸿雁报平安。
谢曾运使惠诗并石炉二首 其一
释慧空（宋代）

公诗妙天下，当与天下共。我欲私藏之，奈此知者众。

乃持海一滴，施作无尽供。莫生文字见，句句是日用。
次韵程帅
陈造（宋代）

嗜欲割去土与泥，调虞气血等稚儿。拘拘谫谫世所怪，未免鹤稚仍鸡皮。

甘脆为目不为腹，蚕茧自缚良苦之。两螯公子大于扇，九室春色堪为池。

开缄况读万选句，快意领此一段奇。自怜忍欲忍艾似，涎流津饐不自持。

明知喘疾有时愈，更寄斫雪加餐诗。
张钦州挽词
楼钥（宋代）

少诵东窗句，从君见典刑。
义襟希窦十，才刃比庖丁。
古镜悲鸾偶，寒原怆脊令。
恂恂守家法，兰玉满阶庭。
己亥杂诗 其三十二
黄遵宪（清代）

华灯挂壁祝添丁，吉梦徵兰笑语馨。日问神游到何处，佛前别供《处胎经》。
武夷山仙城
徐凝（唐代）

武夷无上路，毛径不通风。欲共麻姑住，仙城半在空。
宿天竺寺
陶翰（唐代）

松柏乱岩口，山西微径通。天开一峰见，宫阙生虚空。

正殿倚霞壁，千楼标石丛。夜来猿鸟静，钟梵响云中。

岑翠映湖月，泉声乱溪风。心超诸境外，了与悬解同。

明发唯改视，朝日长崖东。湖色浓荡漾，海光渐曈朦。

葛仙迹尚在，许氏道犹崇。独往古来事，幽怀期二公。
芰荷香
仲并（宋代）

智夫

醉凝眸。正行云遮断，澄练江头。皓月今宵何处，不管中秋。朱阑倚遍，又微雨、催下危楼。秋风空响更筹。不将好梦，吹过南州。

浮远轩窗异日到，山空云净，江远天浮。别去客怀，无赖准拟开愁。冰轮好在，解随我、天际归舟。何须舞袂歌喉。一觞一咏，谈笑风流。
繇潇湘谒衡岳
邝露（明代）

朝汎潇湘渚，夕弄潇湘流。潇湘多兰茝，采采生离忧。

蹄涔无尺鲤，杯水无方舟。不如舍之去，谒帝失陵丘。

玄夷疏秘柬，祝融临上游。仙夫敦夙好，可以性相求。

徐行陵白日，缓步跌飞猱。攀云停翥凤，掷剑戏潜虬。

奇文七十七，日观县岣蝼。夔魈闪灼烁，龙螭盘琛球。

至哉神禹功，灵祇钦怀柔。
湘中送人
余靖（宋代）

离讴方揭耳，别绪已凄然。
草蔚湘累浦，花残蜀魄天。
嶷山晴拂汉，啼竹冷澄烟。
后夜思君意，空歌皓月篇。
送贾可封随郭帅还西城三十韵
王之望（宋代）

岘山之阳汉江浦，黄花九月迷村坞。
故人船上初识君，白酒黄村对樽俎。
坐中意气最相亲，便许论交输肺腑。
君时方壮我尚少，杯酒相逢各豪举。
欲倾沧海入壶觞，不觉风云先笑语。
烟尘回首暗乡县，避地偷生两羇旅。
西城邂逅正春风，南郑流离共秋暑。
扁舟东下一沾巾，汉阴渡头天欲雨。
君留蜀汉我瓯越，关塞悠悠路修阻。
每悔昔日但酸辛，欲寄好音谁付与。
日边失喜双眼明，一笑恍然相劳苦。
久经丧乱喜强健，语及艰难更凄楚。
离合悲欢二十载，往事伤心那可数。
酒后清狂不复能，鬓边白发今如许。
向来骥子未总角，今与爷长秀而朊。
文学崭然已老成，吾徒之衰固其所。
君材磊磊多大略，胸次纵横杂文武。
当年上疏请长缨，欲以忠信为干橹。
驰驱慷慨感知已，十年上佐留边圉。
一从捧檄傍红莲，几为临戎挥白羽。
元戎入觐载辎车，策勋进秩光宾主。
王卿合作水衡丞，庾杲复入将军府。
胡为侧翅尚随人，千里长城赖裨补。
汾阳僚吏多将相，家声盛事今犹古。
致身富贵真未晚，唾手功名不难取。
岂惟出幕看旌麾，会是封侯裂茅土。
炎歊六月三吴路，海气昏昏暗天宇。
骊驹已驾不可留，忧绪中来密如组。
亦如远送终别离，只有加餐相赠处。
双鱼莫厌远书频，从此西风日倾伫。
和张簿宁国山门六题·碧云洞
梅尧臣（宋代）

谁将万古倚云剑，刺破苍石天窗开。
下贮泓渊不可极，有时月漏清光来。
晚春过崔驸马东园
张籍（唐代）

闲园多好风，不意在街东。早早诗名远，长长酒性同。

竹香新雨后，莺语落花中。莫遣经过少，年光渐觉空。
奉使契丹二十八首其二十一李公麟阳关图二绝
苏辙（宋代）

百年摩诘阳关语，三叠嘉荣意外声。
谁遣伯时开缟素，萧条边思坐中生。
岁暮贫甚戏作
陆游（宋代）

得米还求涧底薪，始知天地有穷人。
年开八秩宁赊死？官及三儿不救贫。
药尽无如医偃蹇，囊空那办酒逡巡。
柳条萱草添愁思，不似寻常见早春。
和钝庵见留 其二
释慧空（宋代）

虽是同居元自住，若言自住又交参。十成有转移身句，倒跨须弥一二三。
分水道中
杨旦（明代）

潋滟波光映碧空，画船如泛水晶宫。俄惊巨浸吞平陆，却喜轻帆引顺风。

两岸垂杨迎棹绿，夹堤新枣压枝红。浮云敛尽天如洗，点点遥山夕照中。
当句有对
李商隐（唐代）

密迩平阳接上兰，秦楼鸳瓦汉宫盘。池光不定花光乱，

日气初涵露气干。但觉游蜂饶舞蝶，岂知孤凤忆离鸾。

三星自转三山远，紫府程遥碧落宽。
塞上曲
李白（唐代）

大汉无中策，匈奴犯渭桥。五原秋草绿，胡马一何骄。
命将征西极，横行阴山侧。燕支落汉家，妇女无华色。
转战渡黄河，休兵乐事多。萧条清万里，瀚海寂无波。
和公仪索和诗
韦骧（宋代）

唱酬三峡浪飞花，敏捷曾蒙秀句誇。为感来篇惊岁暮，因成阁笔待春华。

见斑固已惭窥豹，失酒当须鉴画蛇。鄙思强抽追险韵，还如策蹇度褒斜。
麻姑坛
王文卿（宋代）

漉酒巾笼五岳冠，懒携琴鹤上朝端。丹房昼睡烟霞暖，紫府夜归星斗寒。

诗就几教山鬼泣，剑灵那许俗人看。麻姑报道桑田变，一曲仙棋尚未残。
秋晓五首
章甫（宋代）

窗间耿残灯，屋角照落月。
披衣启柴关，呼帚扫黄叶。
金陵陈月观同年三首
黎廷瑞（宋代）

莫道桐花楝实清，比量腐鼠不堪争。
鬼应勿复揶揄汝，人亦真难驾驭卿。
犬子何心求狗监，貛郎到处有鱼羹。
白云满地江湖阔，著我逍遥自在行。
秋怀
陆游（宋代）

形骸岁岁就枯朽，意气时时犹激昂。
水远浮鸥方浩荡，霜高残菊更芬芳。
人皆有舌是非在，劫未成灰时世长。
三百里湖行自复，子孙努力事耕桑。
和新市杂咏
赵希逢（宋代）

婥约精神解语花，娥娥不受点云遮。
相看醉后还能醒，驱遣睡魔那用茶。
棋
裴说（唐代）

十九条平路，言平又嶮巇.人心无算处，国手有输时。

势迥流星远，声干下雹迟。临轩才一局，寒日又西垂。
春分前一日 其五
韩淲（宋代）

草色老春荠，气数戚已分。流光生鬓丝，日暮江东云。

故交本不多，零落那忍闻。墙阴雨凄凄，夕阳何时熏。
华清宫
皇甫冉（唐代）

骊岫接新丰，岧峣驾翠空。凿山开秘殿，隐雾闭仙宫。

绛阙犹栖凤，雕梁尚带虹。温泉曾浴日，华馆旧迎风。

肃穆瞻云辇，沈深闭绮栊。东郊倚望处，瑞气霭濛濛。
临江仙（和刘南伯）
王之道（宋代）

怪得举头闻鹊喜，果然都骑相过。柳阴乘月倒金荷。疏星明耿耿，银汉静无波。

总角追随今老矣，相逢无惜婆娑。夜阑余兴到狂歌。长鲸方正渴，应不厌倾河。
戏赠巽老
李处权（宋代）

学诗如学佛，教外别有传。
室中要自悟，心地方廓然。
悟了更须坐，壁下三十年。
他时一瓣香，未可孤老禅。
南歌子（是日微雨，过午而霁，晚遂月出，次刘无言韵）
叶梦得（宋代）

雨惜山容敛，云矜棹影开。忽看霁色射林隈。为问湖亭清影、为谁来。

尽洗归时路，重倾醉后杯。未应霜雪遽相催。留得佳期犹在、共徘徊。
上后乐刘先生左史十首用襄阳诗两句行藏坚晚节进退法先民为韵 其一
程公许（宋代）

永平昔全盛，旧学尊五更。惜哉趋舍缪，眩眼车服荣。

恭惟自孔氏，时止亦时行。心泰无不足，外内谁重轻。
新开湖晚霁
苏舜钦（宋代）

霁霞飞尽失西东，水入天光浩气中。籍籍轻帆一游鸟，似乘风力上虚空。
平原道中见牧豕者
尹嘉宾（明代）

天门室宿郁如虹，海上萧条牧豕翁。
会得平津开阁意，一竿寒日野田中。
有睹十一月七日
梅尧臣（宋代）

来恨我马迟，去恨我马疾。
马蹄尘作云，已隔粲然质。
时时顾且遥，乱绪如有失。
吴江晓发
樊起龙（明代）

江湖风雨暗斜晖，历乱云山入望微。司马闻移京口旆，将军未望洞庭围。

角声悲壮迎金鼓，水色光寒上铁衣。不尽客怀帆影外，又看秋雁向南飞。
茶磨二首
梅尧臣（宋代）

楚匠斲山骨，折檀为转脐。
乾坤人力内，日月蚁行迷。
吐雪夸春茗，堆云忆旧溪。
北归唯此急，药臼不须挤。
和梅圣俞食鲙歌
刘攽（宋代）

黄河赤鲤非龙材，欲化不化烦风雷。随波浮沉偷自得，网罗失身成暴腮。

火鬐锦鬣鳞雪霜，红眼照耀珠夜光。若无鲲鲕与虾蚪，安见品格非寻常。

主人爱客不计钱，少妇缕鲙情可怜。蜀姜吴橘正相益，炊菰絮羹还慊然。

燕人寸腴不足贵，专诸全䏑非珍味。属餍默怀一饭报，欲令主人千万岁。

白玉换米桂作薪，主人家居长不贫。卖鱼一值任公子，厌鲙与遍长安人。
送择斋先生徐大监赴建仓
蒲寿宬（宋代）

帝命元臣选外台，南州声望久崔嵬。
仓箱早办九年集，原隰欣迎四牡来。
父老此时方见日，吏饕平昼忽惊雷。
锦衣翠节乡邦重，耿耿文星照上台。
过故郡渡
袁说友（宋代）

山路一千三百里，中间四渡今江流。
天涯作客壮年事，老马长途几日休。
谁知江深念归客，日向峨岷无尽头。
举首白云天共远，四方上下与同愁。
秀野园
沈庄可（宋代）

西京五亩园，花木秀而野。
坡仙作此诗，感事记司马。
深夜独乐堂，气象极闲雅。
晚芳相元佑，勋名动夷夏。
偈六十九首
释道宁（宋代）

历历分明，堂堂显露。
师子翻身，象王回顾。
若能这里会观瞻，瞥转玄关无别事。
触热行
周密（宋代）

役役复役役，连山草头赤。千里无寸阴，赫日蒸砂石。

黄尘眯我眼，白汗流我绤。仆羸渴欲死，马瘏喘而瘠。

触热者何人，京华利名客。何如归去卧北窗，桃笙八尺昼梦长。

素琴枕籍书数卷，受用不尽南风凉。
游齐山寺
苏元鼎（宋代）

秋浦齐山寺，峰峦楚楚长。
岩根堆雁塔，溪角架虹梁。
雨过闻幽磬，云开见上方。
苔侵石磴滑，花拥洞门香。
禅客探玄切，骚人觅句忙。
汲泉寒井废，观郡古楼荒。
白鸟巢危树，孤猿叫断冈。
碑珉黄阁相，诗板紫薇郎。
踪迹依稀在，文章大半亡。
登临正吟赏，惆怅见斜阳。
符读书城南
韩愈（唐代）

木之就规矩，在梓匠轮舆。
人之能为人，由腹有诗书。
诗书勤乃有，不勤腹空虚。
欲知学之力，贤愚同一初。
由其不能学，所入遂异闾。
两家各生子，提孩巧相如。
少长聚嬉戏，不殊同队鱼。
年至十二三，头角稍相疏。
二十渐乖张，清沟映污渠。
三十骨骼成，乃一龙一猪。
飞黄腾踏去，不能顾蟾蜍。
一为马前卒，鞭背生虫蛆。
一为公与相，潭潭府中居。
问之何因尔，学与不学欤。
金璧虽重宝，费用难贮储。
学问藏之身，身在则有馀。
君子与小人，不系父母且。
不见公与相，起身自犁鉏。
不见三公后，寒饥出无驴。
文章岂不贵，经训乃菑畬。
潢潦无根源，朝满夕已除。
人不通古今，马牛而襟裾。
行身陷不义，况望多名誉。
时秋积雨霁，新凉入郊墟。
灯火稍可亲，简编可卷舒。
岂不旦夕念，为尔惜居诸。
恩义有相夺，作诗劝踌躇。
钱舜举画黄花翠竹
梦观法师（明代）

拟买陶家地一弓，却看图画感秋风。
向来翠竹黄花圃，多在空山暮雨中。
和章友直城东春日
曾巩（宋代）

东流抱孤城，雨洗见春色。
风吹百草根，道路千里碧。
莫尽溪百百，波澜散无迹。
遥林缺见山，冉冉苍蔼积。
沙禽有遗踪，文字不可识。
青松对桃李，桃红李花白。
红白势方竞，青青守岩侧。
君意无不谐，研谈欲俱得。
赋诗多所陈，炳若观龟坼。
城东不待到，众物已历历。
失题
潘佑（唐代）

谁家旧宅春无主，深院帘垂杏花雨。

香飞绿琐人未归，巢燕承尘默无语。
晴和再用丁韵
陈淳（宋代）

膏霖溉注既优渥，璇穹顿扫顽云车。
沉香久郁悉清豁，无复沴气东西斜。
金盘拥出三足乌，赫赫耀目伸爪牙。
融融熙熙遍林谷，鸣有喜莺无愁鸦。
东阡土脉浸温畅，颇颇释我农人嗟。
壮者举耜趾相摩，少者行馌肩相差。
乃知乾元父万物，仁育两间同一家。
太和生生终莫遏，不容痴寒固骄夸。
残阴噎噎终必退，安能掩轧壮阳芽。
日涉老仙忧民隐，诗词恳恻如黄麻。
料对兹晨少慰怿，行歌豳颂笔生花。
晓晴
郑思肖（宋代）

雨晨辉朗霁，一碧湛无垠。草木新容净，林峦远意分。

海生东出日，天散北飞云。却喜风犹竞，微凉透夏薰。
不雨
张耒（宋代）

齐安一郡雨不足，稻畦土坚不入谷。
城中赤日风吹沙，老鸦衔火烧竹屋。
百尺长绳抽井底，井中泥滓多于水。
潭边龙祠悬纸钱，谁令霹雳惊龙眠。
竹溪直院盛称起予草堂诗之善暇日览之多有可
刘克庄（宋代）

越石通身胆，英英管乐俦。
防秋威孤垒，乘月上高楼。
粉堞齐云迥，冰轮出海浮。
目中无虏骑，笑里有边筹。
枭羯言犹壮，闻鸡志未酬。
素娥知往事，犹照丽谯头。
织图二十四首 其一 浴蚕
楼璹（宋代）

农桑将有事，时节过禁烟。轻风归燕日，小雨浴蚕天。

春衫卷缟袂，盆池弄清泉。深宫想斋戒，躬桑率民先。
为题小灵隐修广师法喜堂
郑獬（宋代）

浮屠藏家多在山，飞舟跨海烦往还。
不如广师开此堂，清旷不减山中间。
前有怪石天所鑱，莓苔模糊苍鬼颜。
我时跨马来扣关，访师对石终日閒。
风蝶令 落花
赵我佩（清代）

金谷埋香地，瑶台散彩时。一春无奈雨霏霏。枉却寻芳蝴蝶、绕丛飞。

流水恩何薄，东风恨怎知。杜鹃啼老剩空枝。怨煞繁华如梦、鸟如痴。
哭赵紫芝
刘克庄（宋代）

夺到斯人处，词林亦可悲。
世间空有字，天下便无诗。
尽出香分妓，惟留砚付儿。
伤心湖上冢，谁葬复谁碑。
允迪和诗吝茶弗出而约以棋取之再次韵
赵鼎臣（宋代）

仙人烂柯山，坐隐多奇方。我昔梦见之，正争紫罗囊。

岂独寸筦窥，固已一脔尝。至今不语妙，了了皆中藏。

陋哉王积薪，亦复干帝皇。远矣羊玄保，恨不同闾乡。

谁与子方子，忽作斗鸡昂。居然镗其鼓，甚矣子之昌。

吾师乃庖丁，未尝婴刃芒。遥知吾发短，不必终缨长。

明朝受敌降，筑坛千步强。沙溪委道周，北苑陈中堂。

想复闻我言，怒欲奋臂当。竟无百胜策，空有九回肠。
邓左丞开府挽词
韦骧（宋代）

术学材猷间世资，进登丞辖仅踰时。寿非德称天何吝，命与心违古所悲。

一品衰荣加赠典，九重震悼辍班仪。灵舆还葬从先垄，呜咽秋风薤露辞。
赠王元之出知黄州
郭舆（宋代）

杨花飞雪奈愁何，且为湘纍赋九歌。
芳草不堪春鵙早，荒林況复夜猿多。
风烟经眼怜新隔，魑魅窥人喜乍过。
月落横江天柱杳，云山寥寂想鸣珂。
秋日溪亭
高质斋（宋代）

帘捲柴桑晚，深山俗驾疏。荒苔留鹤迹，落叶带虫书。

竹翠侵香案，泉声漱石渠。烟霞便一枕，应笑把犁锄。
庐山谣寄卢侍御虚舟
李白（唐代）

我本楚狂人，凤歌笑孔丘。
手持绿玉杖，朝别黄鹤楼。
五岳寻仙不辞远，一生好入名山游。
庐山秀出南斗傍，屏风九叠云锦张，
影落明湖青黛光。
金阙前开二峰长，银河倒挂三石梁，
香炉瀑布遥相望，回崖沓嶂凌苍苍。
翠影红霞映朝日，鸟飞不到吴天长。
登高壮观天地间，大江茫茫去不还。
黄云万里动风色，白波九道流雪山。
好为庐山谣，兴因庐山发。
闲窥石镜清我心，谢公行处苍苔没。
早服还丹无世情，琴心三叠道初成。
遥见仙人彩云里，手把芙蓉朝玉京。
先期汗漫九垓上，愿接卢敖游太清。
送裴主簿
王庭圭（宋代）

长江归去又骑驴，依旧青山霜叶枯。入眼云山有佳句，脱身捶楚亦良图。

轻装但载书千卷，后夜相思天一隅。乍喜飞鸾离枳棘，莫贪为县落双凫。
圆方外明伟室
释居简（宋代）

沙砾不自汰，清明日遄逝。充此一寸虚，八纮静无翳。

天风卷沧溟，涛山郁岧峣。悠然一沤灭，中有湛不摇。

方其澄湛时，十日洞无际。用晦乃全功，何妨九乌毙。
中兴歌
鲍照（南北朝）

梅花一时艳。
竹叶千年色。
愿君松柏心。
采照无穷极。
与藏师野步遂之东岭采蕨不得
李锴（清代）

归雁度欲尽，芳草萋以合。行歌谷风徐，于喁互相答。

祛俗匪自力，清旷承延接。远迹晦箕颍，馀情缀苕霅。

幽讨无定趋，天倪寄双屧。循兹东峰阴，蕨薇或可拾。

彼茁想挛拳，非时敢淩躐。眷言怀物理，繄谁利便捷。
侧犯 夜饮海棠下
赵文（宋代）

恨花开尽，夜深自敛胭脂颗。雨过。绕曲曲花蓬锦围裹。

浮空烧蜜炬，香雾霏霏堕。无那。倚滴滴娇红笑相亸。

歌俦饮伴，花底围春坐。念满眼、少年人，谁更老于我。

岁岁花时，洞门无锁。莫负东君，酒盟诗课。
又渔社李先生宠以和篇复用韵
杨冠卿（宋代）

西风寒岩鞠蘂斑，索米长安得路难。
投林倦翼蚤知还，袖手归来三径间。
云屏万叠匡庐山，鹤唳猿啼千古闲。
清香
张扩（宋代）

北苑珍膏玉不如，清香入体世间无。若将龙麝污天质，终恐薰莸臭味殊。
雨中作
陆游（宋代）

方惊岁更端，不觉秋已孟。
虽云暑毒俟，无奈风雨横。
荷空湖面暑，叶脱树枝劲。
百卉亦已衰，非复昔华盛。
游子老忘归，一榻卧衰病。
欲谈无客来，向壁弄麈柄。
五月十九日夜雨
程公许（宋代）

三日炎歊不可当，一宵风雨夜微凉。
群龙莫吝为霖手，且与乾坤洗战场。
挽恭靖司法兄九首
刘宰（宋代）

日晏炊烟冷屋山，典书糴米奉慈颜。
祗今童稚便安养，一饱谁知有许艰。
除夕哭祖母三首 其三
边贡（明代）

泪尽寒宵泣未穷，束茅燃火候晨钟。春晖寸草天涯梦，白发青裙画里容。

家庙又增新主一，寝堂应撤旧闱重。悔来阊阖陈情晚，不是儒冠解误侬。
侧犯 酴醾次清真韵
庄棫（清代）

恼红怨绿，浅匀腻粉新妆靓。人定。似缥缈琼楼露明镜。

冰肌自掩袂，雪月深深径。风静。婪尾宴，光浮玉杯影。

盈盈压架，背立芳心莹。还记省。春闺鸦鬓共潘令。

梦绕梨云，艳魂清迥。无语东风，夜阑金井。
读余逢辰旧唱和诗
欧阳澈（宋代）

哲匠居邻剑水傍，笔端疑化剑锋铓。雕镌丽景春工巧，煅炼佳词武库张。

字字泓澄清妒月，篇篇耿介烈含霜。楼成白玉归天府，掷下珠玑满锦囊。
舟行青溪道中入歙十二首
方回（元代）

夜寒如觉有猿吟，积翠重苍万壑深。
下水轻舟弦脱箭，盘山细路线穿针。
同府尹李给事游上清宫
邵雍（宋代）

洛城二月春摇荡，桃李盛开如步障。
高花下花红相连，垂阳更出高花上。
闲陪大尹出都门，邙阜真宫共寻访。
不见翠华西幸时，临风尽日独惆怅。
大人生日 其二
苏过（宋代）

未试陵云白日仙，此声固已速邮传。阴功何止千人活，法眼要求一大缘。

枕上轩裳真昨梦，腹中梨枣是归田。他时汉殿观遗鼎，犹记曾陈柏寝年。
宋宣献公挽词三首
欧阳修（宋代）

望系朝廷重，文推天下工。
清名畏杨绾，故事问胡公。
物议垂为相，风流顿已穷。
仁言博哉利，献替有遗忠。
不寝
杜牧（唐代）

到晓不成梦，思量堪白头。
多无百年命，长有万般愁。
世路应难尽，营生卒未休。
莫言名与利，名利是身仇。
仗锡寺
戴表元（宋代）

仙草漫漫路不分，锺鱼那许外间闻。
凉天九月已飞雪，晴日西山犹带云。
火后客夸新屋样，兵前僧惜旧碑文。
藤湖只去招提顶，见说滮田可种耘。
段元衡出示与晦翁九日登紫霄峰诗及手帖并及
赵蕃（宋代）

紫霄峰上登高节，想见笑谈宾主间。
我亦于今有遗恨，不随巾屦上南山。
次韵答和甫卢泉水三首
黄庭坚（宋代）

舍後钟梵炉烟长，舍前帘影竹苍苍。
事亲暖席扇枕凉，中有一苍鬓苍浪。
同心之心兰麝香，与游者谁似姓杨。
朝发枉渚夕辰阳，怀瑾握瑜秪自伤。
东有浊河西清漳，胡为搔头卢泉思茫茫。
清明在躬不在水，此曹狡狯可心死。
梅花喜神谱·大蕊八枝
宋伯仁（宋代）

苍竹纬琅玕，为形有如豆。
遇祭何所容，乾桃与修糗。
除夜
方干（唐代）

玉漏斯须即达晨，四时吹转任风轮。
寒灯短烬方烧腊，画角残风已报春。
明日便为经岁客，昨朝犹是少年人。
新正定数随年减，浮世惟应百遍新。
四王语
佚名（唐代）

宁向儋崖振白，不事江滕蒋虢。
沁园春（寿太守·十二月十三日）
刘子实（宋代）

腊后寒收，柳眼青归，梅花笑生。正阳和有脚，日边送暖，洪钧换轴，天上回星。试巧春盘，介眉春酒，生意从头乐意新。须知道，是东风近也，玉燕逢辰。

举头阊阖开明。便稳驾轻车熟路行。向玉堂青琐，从容洒翰，长淮赤壁，谈笑麾兵。周洛犹尘，商岩未雨，天下苍生望太平。休盘涧，任清溪九曲，不放舟横。
客鄞江
丘静山（宋代）

山寒无美色，风物更凄凉。
天地忽岁穷，弟兄皆异乡。
酒醒衣絮薄，月死夜更长。
闻有家书至，敲门唤隔房。
资正殿学士萧照邻挽词二首
周必大（宋代）

共政时虽少，同朝日最多。
联鏕趋鹤禁，列馔祝鸡窠。
平昔颜常好，归来鬓未皤。
飞升寻乃祖，示病笑维摩。
因事
晁说之（宋代）

风雨连宵疾病增，幽忧到此果何胜。
弟兄分散两三处，图史寻求万一能。
鲁酒齐歌元不恶，吴酸楚酪乍须称。
东皇太一仁恩大，终使白头见中兴。
拄杖
滕岑（宋代）

久矣相随若弟昆，周全险阻可须论。
断桥测水露半影，野路擉泥留乱痕。
痴坐自怜今日嬾，颠持敢忘昔年恩。
得君分付吾何恨，休向林间打睡门。
翠微阁
赵鼎（宋代）

秋山插半空，山半倚危阁。游子山下行，秦川正摇落。

日暮天宇宽，西风卷云幕。
恭题皇上所御画扇二首 咏鹡鸰葵兰二花 咏白燕梨杏二花
赵用贤（明代）

花鸟芳菲禁苑中，画图省识见春风。香飘兰气千茎碧，日丽葵心万朵红。

当暑移来看皎洁，自天题处转青葱。鹡鸰原上休相急，已荷皇仁祝网同。

春城骀荡日初长，白燕双飞度苑墙。千树晓霞迷杏艳，一帘晴雪泛梨香。

回风舞共花为雨，带月看来羽作裳。莫向昭阳营旧垒，君王原薄汉宫妆。
早秋言事
赵湘（宋代）

苔染衡门绿有钱，不堪风月渐凄然。
蛩声乍出斜阳外，山色初来落木边。
扫叶偶窥栽菊地，卷帘因作捣衣篇。
故人南北新髭长，昨夜高怀雨滴蝉。
赵元述庆得子次韵
陈渊（宋代）

贫家岂有石麒麟，说梦哦诗愧杜陵。但得过庭追孔鲤，不愁传钵欠卢能。
颂古一○一首
释子淳（宋代）

月沉碧海龙非隐，才锁苍梧凤不知。
劫外森森无影木，垂阴自有未萌枝。
和梅花百咏诗 其二十三 折梅
王夫之（明代）

蹑藓墙东带笑披，暄风还向手中吹。閒情贪授寻春客，不管高枝怨别离。
再和
苏颂（宋代）

朱门罗绮竞珊珊，未必儒官偏少欢。
随分管弦娱性尚，等间唱咏过暄寒。
幽人栖遁心非适，夸者经营席靡安。
一絓利名均是徇，能遗斯事更为难。
书所见闻示诸友
魏了翁（宋代）

金缯啗虏已无谋，况恃空言废内修。
师卦在中惟九二，曾闻帷幄授成筹。
曲江津亭谒华严长老见所赐御书因成二韵
余靖（宋代）

数年不侍御炉傍，梦断千山隔帝乡。
今日见师堪下泪，御书开卷带天香。
达磨赞
释惟一（宋代）

西来十万里，北渡一茎芦。
刚道来传法，还曾传得无。
李伯成食甘豆粥和渊明诗分寄次韵
陈造（宋代）

八珍较半菽，丰悴岐两端。
志士傃所逢，心泰体亦安。
李侯贫食粥，吾独於此观。
灶妇不余颦，邻券有后还。
颜帖孰嗣之，范叔可胜寒。
破碓砂瓶前，兰佩杂本难。
堂堂五字律，铓锷凛莫干。
不羡侏儒饱，宁追陋巷颜。
挈瓶肯见分，特特扣荆关。
读诗良起予，投匕忘悲叹。
题度仪堂四首
张继先（宋代）

近户皆林杪，元非妆点成。
山中行不遍，雨后看尤清。
桃向天边种，云从岭上生。
不通鸡犬到，时听度鸾笙。
广心楼绝句为杨升庵赋
朱曰藩（明代）

停云独倚阑，扣门问来使。
云是张公子，永昌送诗至。
哭士特二首
刘子翚（宋代）

世绪风流远，乡评誉望清。
苦心几传癖，老笔擅诗名。
已讶祥占鹏，终怜梦泣琼。
五峰云外碧，一恸见交情。
十七日 其二
韩淲（宋代）

世界无人作不成，几多奸宄暗经营。寒来暑往痴迷过，消长盈虚理乱生。
谢颖叔
徐积（宋代）

能歌白雪公常事，不醉黄花我几曾。一绝便胜书一纸，情知高义过刘弘。
荆州新秋病起杂题一十五首。病起见庭竹
齐己（唐代）

病起见庭竹，君应悲我情。何妨甚消瘦，却称苦修行。

每谢侵床影，时回傍枕声。秋来渐平复，吟绕骨毛轻。
蜜蜂颂四首 其一
饶节（宋代）

不辞倾倒为君甜，只要教君脱旧粘。眨上眉毛还蹉过，莫令唇齿带廉纤。
题何子应金华书院图
王十朋（宋代）

君不见杜陵野客老更狂，浣花溪上结草堂。又不见谪仙世人溪欲杀，匡山读书头如雪。

二公同时鸣有唐，文章万丈光艳长。

钧天无人帝呼去，草堂书馆今荒凉。太平宰相张居士，外甥似舅金华子。

胸中万卷杜陵翁，笔下千篇谪仙李。向来衣冠拜伪楚，我乃宋臣惟有死。

何曾著眼痴宰相，况肯低颜骢御史。天边卿月落九疑，口诵离骚吊湘水。

诛茅筑室小东山，天下苍生望公起。种梅志欲调商鼎，持斧梦刀聊尔耳。

公生长安我东嘉，天遣邂逅鄱江涯。笔头一语真戏剧，却将铁面拟金华。

金华自是金闺彦，金口褒扬两朝眷。末须归去金华山，行将入侍金华殿。
京口閒行逢李编绞谓尝共蒱戏於长安酒家殊惘
陈杰（宋代）

万人如海长安市，歌酒相逢底处楼。
容有门间曾半面，可堪尘处重回头。
我非卖药伯休那，君岂呼卢彦道不。
归过旧题梅柳处，寄声为谢少年游。
和楼守浮远堂留题
王宁（宋代）

久去乡关始一来，竹舆行乐亦佳哉。
还寻童子钓游处，又趁史君旌骑回。
风物于人随意好，江山如画得天开。
向来纪胜归名笔，喜为重鑱置石崖。
新居六咏·曲水
陈文蔚（宋代）

清沟知几曲，花落流红锦。
妙处良独知，功收物欲战。
端平三年春帖子词·皇帝阁
洪咨夔（宋代）

唤仗紫宸披晓霭，退朝清燕坐晴霏。
简编有味炉熏永，铃索无声漏箭稀。
客来
许月卿（宋代）

客来商略诗，夜市正惊时。
云破天青眼，烟收月白眉。
芙蓉天富贵，松竹月清奇。
我醉欲眠去，携琴明日迟。
偶感再和时斋韵
卢道悦（清代）

中夜扪心候，无妨对泬寥。难舒单父肘，耻学楚宫腰。

君并《陈单》李，予惭《归去》陶。鹪鹩栖未稳，岂敢慕冲霄？
己卯十月一日至燕越五日罹狴犴有感而赋
文天祥（宋代）

浩劫风尘暗，衣冠痛百罹。
静传方外学，晴写狱中诗。
烈士惟名殉，真人与物违。
世间忙会错，认取去来时。
秋晚
关槐（清代）

天高秋宇阔，暮霭扫空庭。野寺传清梵，山窗聚晚萤。

萝遮三径月，烟锁一潭星。醉卧幽轩下，游仙梦未醒。
龙眼
刘子翚（宋代）

幽株旁挺绿婆娑，啄咂虽微奈美何。
香剖蜜脾知韵胜，价轻鱼美为生多。
左思赋咏名初出，玉局揄扬论岂颇。
地极海南秋更暑，登盘犹足洗沈疴。
奉和贺监林月清酌
王湾（唐代）

华月当秋满，朝英假兴同。
净林新霁入，规院小凉通。
碎影行筵里，摇花落酒中。
消宵凝爽意，并此助文雄。
过李黄罗茅堂五首柬克正茂才 其二
刘崧（元代）

茅堂子故物，归意定何如。学道亲先辈，清心远俗书。

藤稍垂石乱，瓠叶上檐虚。日有南溪叟，能来送鲤鱼。
句
姚嗣宗（宋代）

大开双白眼，只见一青天。
古风其五十九首·其四十
李白（唐代）

凤饥不啄粟，所食唯琅玕。
焉能与群鸡，刺蹙争一餐。
朝鸣昆丘树，夕饮砥柱湍。
归飞海路远，独宿天霜寒。
幸遇王子晋，结交青云端。
怀恩未得报，感别空长叹。
琅邪三十二咏 其二十三 大历井
韦骧（宋代）

竹里藏深井，栏镌大历春。不知开凿后，几过鍊丹人。
孟子·仁熟
陈普（宋代）

虽然仁道系心根，熟处工夫在所存。
惟是日新常不息，取之左右自逢原。
霞隐
白玉蟾（宋代）

仙翁栖紫霞，颜童鬓不华。
客来问玄机，笑指菖蒲花。
舟中雨望二首 其二
杨万里（宋代）

船窗深闭懒看书，独倚船门撚白须。雨共长河织青锦，金钱晕上滴真珠。
听阮
史浩（宋代）

水晶宫殿黄金阙，玉斧修成大圆月。漆光照胆毛发寒，依约峰峦见林樾。

谁人于此安四弦，流水高山寄清越。初如孤鹤唳蓝田，渐若群鸾舞丹穴。

疏疏夜雨滴秋阶，忽然雪竹空岩折。世间万态不可穷，弦中有口俱能说。

锦瑟华年过眼休，枯桐已为伯牙绝。是间真意亘千古，千古仲容名不灭。

人生俯仰天地内，瞬息百年同一阅。请君姑置是非事，来凭云窗听高洁。